Бичиктер толкузына јорыктап - altaicholmon\nБичиктер толкузына јорыктап\nБалдардыҥ республикан библиотеказында «Библиотекада бозом эҥирде» деген байрам тӧртинчи катап кандык айдыҥ 20-чи кӱнинде ӧтти.\nБичикке учурлалган јакшынак байрамда библиотеканыҥ чындык најылары, олордыҥ ада-энелери, јааналары, таадалары, айылчылар эрчимдӱ туруштылар.\nБыјыл ороондо ӧдӱп јаткан јыл Болушты бойыныҥ кӱӱниле эткен улустыҥ ла волонтерлордыҥ јылы деп кычырула ӧдӱп јатканын кычыраачылар јакшы билер. Айдарда, бу байрамды белетеп ӧткӱреринде библиотекага јаан болужын волонтерлор јетиргенин темдектеер керек. Олор — тургун калыктардыҥ кӧдӱриҥилерин белетеп ӧткӱреечи Алла Набутова, балдардыҥ бичиктерин кееркедеечи-јурукчы, балдардыҥ библиотеказыныҥ чындык ла јаантайынгы кычыраачызы Владимир Попов, онойдо ок ГАГУ-ныҥ аграрный колледжиниҥ акту кӱӱндеринеҥ болужарга кӱӱнзеген ӱренеечилери Мария Валова, Елизавета Растимешина, 8-чи школдыҥ 10-чы клазыныҥ ӱренчиги Елена Тастаева, Кристина Должанских. Олор Киске, Чычкан, Баба-Яга болуп кийинип, балдарла байрамныҥ бажынаҥ ала учына јетире ойын-биједе болдылар.\nБалдар бичиктерле јаҥыс та ӧйлӧ, телекейле, јер-јыҥысла јорыктаар јорыкчылар, шиҥжӱчилер эмес. Jе онойдо ок бичиктер пираттардыҥ керептеринде эмезе јыш, куулгазын агаш аразында јалтанбай тартыжар, маргыжар арга-чак, ийде-кӱч берет. Бичик бойыныҥ куулгазын телекейине эжигин јилбиркек кычыраачыларга ачат деп, кӧдӱриҥиниҥ ачылтазында сӧс айткан улус аҥылап темдектеди.\nБозом эҥирде библиотекада балдар чур-чуманак, сыр ойында. Олор бу байрамды, байла, бачым ундыбас. Олор мында бичиктердиҥ јол-јорыгында учураган кайкамчылу учуралдарда туруштылар. «Сӱӱнчилӱ ноталар» деген станцияда бойлорыныҥ кӱӱлик аргаларын, билгирлерин ченедилер. «Устардыҥ калазында» ӧткӧн мастер-класстарда база јакшы туруштылар. Эмезе «Ончозын билер» деген станцияда билериле, билгирлериле уулчактар ла кызычактар маргыштылар. Бӱткӱл эҥир фотостанция иштеди. Мында кӱӱнзеген балдар бойлорыныҥ сӱӱген чӧрчӧктӧриниҥ јалтанбас бӧкӧлӧриле јурукка тӱштилер.\nАлла Набутова кӱӱнзеген балдарга агаш наадайларды ӧҥдӱ будуктарла будыыры аайынча мастер-класс ӧткӱрди. Ол алтай, куманды, туба калыктардыҥ культуразы, јаҥжыгулары, кеп-кийимдери јанынаҥ куучындады. Агаштаҥ кееркедип кескен наадайлар јарлу ус Михаил Наурчаковтыҥ болуптыр. Балдарды болушту бичикле таныштырды. Ондо јарлалган тургун калыктардыҥ кеп-кийимиле балдар јууктада таныжып, наадайларын будып кееркетти. Сӱреен солун иш болды.\nСамынды белетеери аайынча мастер-классты Ольга Бревнова ӧткӱрди. Ол бойыныҥ јараш јытту белен самындарыла таныштырды. Оноҥ кызычактар јергелей отурып, ӱредӱчиниҥ айтканы аайынча самынды белетеп баштадылар. Учына јетире ајарулу иштеп, белен самындарыла оноҥ јуулган улусты, балдарды таныштырган.\nВладимир Попов балдарга јурукты јураарыныҥ аайын, марын, эп-сӱмезин јартап, јураарыныҥ тӧс јажыттарын јартады.\nБайрамды ӧткӱреечилер балдарга башка-башка ӧҥдӱ билеттер ӱледи. Олор аайынча бӧлӱнип, јол баштаачыга баштадып, балдар бичиктиҥ јилбилӱ јорыгына чыктылар. Байрамныҥ учкары билеттерин тудунганча, сакылталу залга јуула тӱшти. Станцияларла ӧткӧн јол-јорыктыҥ турулталары аайынча јеҥӱчилдер кайралдатты.\nБиблиотекада балдарга јарамыкту айалга болды, буфет те иштеди.\nМында Москвадаҥ «Культура» телеканалдыҥ улузы туружып, байрамды бажынаҥ ала соктылар.\nКелер мындый тузалу, јакшынак байрамга јетире балдарда сӱӱген бичиктерин кычырар ӧй бар. Кӱӱлик ойноткыларла ойноп, билерин-билгирлерин, ич-телекейиниҥ байлыгын чыгара айдарга, кӧргӱзерге ӱренип јаткан балдарга сӱреен керектӱ байрам. Jанында ада-эне, ӱредӱчи, библиотекарь балага јилбӱзин ачарында јӧмӧжип јатканы јаан керек.